SMT โบรกฯชู 3 ปัจจัยบวกหนุนหุ้นน่าเก็บ! แนะซื้อเป้า 7.1 บ.
SMTโบรกฯชู 3 ปัจจัยบวกหนุนหุ้นน่าเก็บ! แนะซื้อเป้า 7.1 บาท
28 เม.ย. 2560

บล.โนมูระ พัฒนสิน ระบุในบทวิเคราะห์วันนี้(28 เม.ย.) แนะนำซื้อหุ้น บริษัท สตาร์ส ไมโครอิเล็กทรอนิกส์ (ประเทศไทย) จำกัด (มหาชน) หรือ SMT ราคาเป้าหมาย 7.10 บาท โดยมีมุมมอง Positive ต่อแนวโน้มไตรมาส 1/60 คาดกำไรสุทธิ 43 ล้านบาท (+15%เทียบช่วงเดียวกันของปีก่อนพลิกจากขาดทุนสุทธิในไตรมาสก่อน) เนื่องจาก Product mix ทั้งหมดเป็นสินค้า margin สูง ทำให้ GPM ดีขึ้น เทียบช่วงเดียวกันของปีก่อนและไตรมาสก่อน เป็น 16% และคาดว่าไม่มีการตั้งสำรองหนี้ Set top box เพิ่มจากไตรมาส 4/59
ทั้งนี้ปรับประมาณการปี 60-61 ลง -22%/-25% จากการปรับสมมติฐานยอดขายปี 60-61 ลงให้สอดคล้องกับเป้าหมายใหม่ โดยปี 60 คาดกำไรสุทธิ 353 ล้านบาท ฟื้นตัวอย่างมีนัยสำคัญจาก GPM ดีขึ้น ส่วนประเด็นลูกหนี้ Set top box ที่เหลือราว -167 ล้านบาท ยังไม่รวมในประมาณการของ SMT เนื่องจากมองว่าการเข้าสู่กระบวนการศาลจะช่วยลดความเสี่ยงที่ต้องตั้งสำรองหนี้ที่เหลือ กลับมาแนะนำซื้อหุ้น SMT จาก 1) คาดว่าผลการดำเนินงานปีนี้ฟื้นตัวชัดเจน 2) ราคาหุ้นสะท้อนความกังวลประเด็นลูกหนี้ Set top box ไปมากแล้ว และ 3) การเข้าสู่กระบวนการศาลช่วยลดความเสี่ยงตั้งสำรองหนี้ที่เหลือ